Agt tieners kritiek na hulle suur melk drinkArgieffoto Agt tieners van die Oos-Kaap, almal tussen 16 en 18 jaar oud, is in ŉ kritieke toestand in ŉ hospitaal in Oos-Londen nadat hulle siek geword het van suur melk wat hulle glo Vrydag gedrink het. Sizwe Kupelo, woordvoerder van die provinsie se departement van gesondheid, het gesê die tieners is inwoners van Emaplangeni in Peddie. “Daar word vermoed dat hulle voedselvergiftiging opgedoen het nadat hulle suur melk gedrink het. Twee van die tieners is in die hospitaal se intensiewesorgeenheid,” het Kupelo gesê. Kupelo het gesê dit is die tweede voorval van voedselvergiftiging die afgelope tyd. “Tydens die vorige voorval het 115 mense siek geword nadat hulle vleis van ŉ dooie koei geëet het. ŉ 64-jarige man is as gevolg daarvan in die hospitaal dood.” Hy het ŉ beroep op die gemeenskap gedoen om nie dooie diere se vleis te eet of enige produkte in te neem waarvan die vervaldatum reeds verstryk het nie. Die departement het monsters van die suur melk aangevra om vir ontleding te stuur.